Drie sterf toe gemeenskap reg in eie hande neemArgieffoto: SAPD, Facebook Twee vermeende rowers en ŉ lid van die publiek is dood nadat ŉ woedende skare Donderdag reg in eie hande geneem het in ŉ informele nedersetting buite Pretoria. Volgens die Gautengse polisie het lede van die Lethabong-gemeenskap drie mans, wat glo omstreeks 14:30 een van die winkels in die omgewing beroof het, aangeval. Terwyl hulle probeer het om van die woedende groep inwoners te vlug, het een van die verdagtes ŉ vuurwapen uitgeruk en ŉ lid van die gemeenskap doodgeskiet. Die inwoners kon daarin slaag om twee van die verdagtes te vang en met klippe dood te gooi. Intussen het ŉ ander groep die derde verdagte agternagesit. Hy is kort daarna deur lede van die gemeenskap vasgetrek terwyl hy probeer het om ŉ voertuig te kaap. Die inwoners het hom erg aangerand. Volgens die polisie was twee van die verdagtes met hul aankoms op die toneel reeds dood, terwyl die derde verdagte ernstig beseer is. Hy is na ŉ hospitaal gehaas. Niemand is nog in verband met die voorval in hegtenis geneem nie en die polisie se ondersoek duur voort.